Buurtwag hou skelms op hul tone | Graaff-Reinet Advertiser
Buurtwag hou skelms op hul tone
GEORGE NUUS - Denneoord-buurtwag het verlede Dinsdag effens vroeër as gewoonlik begin patrolleer, om reg te maak vir die vakansieseisoen wanneer misdaad gewoonlik toeneem.
Monday, 14 December 2015, 08:36
So het Eugene Rautenbach, die buurtwag se mediaskakelbeampte, gesê, wat reken dat hierdie besluit bo verwagting goeie resultate gelewer het.
"Ons het Dinsdagaand tien mense binne 'n kwessie van 'n uur uit die buurt verwyder wat by huise kom bedel het en inwoners lastig geval het," het hy gesê.
In 'n aparte voorval het 'n inwoner, wat volgens Rautenbach onwettig skrootmetaal by sy huis in Kerkstraat aankoop, sy rieme styfgeloop nadat 'n voornemende verkoper 'n verklaring afgelê het wat die bedryf ontbloot.
Dit is deur die polisie bevestig dat die koper 'n boete van R2 500 ontvang het.
In 'n derde voorval dieselfde aand het die buurtwag 'n man omstreeks 11:30 gevang terwyl hy besig was om by 'n voertuig in Wellingtonstraat in te breek. "Ons het hom vasgehou totdat die polisie gekom het," het Rautenbach gesê.
Saterdagaand 22:00 tydens die Liggiesfees het Denneoord-buurtwag 'n man sien fietsry in Kerkstraat, en afdraai in 'n doodloopstraat.
Hulle het hom gestop en gevra wat hy soek. Huisbraak-gereedskap is in sy besit gevind. Die man was toe al die tyd 'n "ou kalant" wat gesoek is vir vorige inbrake in Bergsig, in Mannstraat en Knysnaweg.
Hy het intussen sy fiets goud gespuit, maar Denneoord-buurtwag het sy gesig herken omdat 'n foto van hom op die WhatsApp-groepe van die onderskeie buurtwagte versprei is.